பியூட்டனோன்

பியூட்டனோன் (Butanone), மெதில் எதில்கீட்டோன் (எம்இகே), எனவும் அழைக்கப்பட்ட, ஐயுபிஏசி யால் மெதில் எதில் கீட்டோன் என்ற பதம் நிராகரிக்கப்பட்டு எதில் மெதில் கீட்டோன் என்றழைக்கப் பரிந்துரைக்கப்பட்டுள்ள, இது CH3C(O)CH2CH3 என்ற மூலக்கூற்று வாய்ப்பாட்டை உடைய ஒரு கரிமச் சேர்மம் ஆகும். இந்த நிறமற்ற திரவ கீட்டோனானது ஒரு நுண்ணிய, இனிமையான புதினா அல்லது அசிட்டோன் போன்ற மணத்தினை உடையது. தொழில்முறையில் இது மிக அதிக அளவில் தயாரிக்கப்படுகிறது. இயற்கையில் இது மிகமிக நுண்ணிய அளவுகளில் கிடைக்கிறது. இது நீரில் கரையக்கூடியது மற்றும் தொழிற்துறையில் கரைப்பானாகப் பயன்படுகிறது.

தயாரிப்பு
பியூட்டனோனானது 2-பியூட்டனாலின் ஆக்சிசனேற்றத்தால் தயாரிக்கப்படலாம். 2-பியூட்டனாலின் ஐதரசன் நீக்கமானது தாமிரம் அல்லது துத்தநாகத்தை வினையூக்கியாகப் பயன்படுத்தி நடைபெறுகிறது:

CH3CH(OH)CH2CH3   →   CH3C(O)CH2CH3  +  H2

இச்சேர்மமானது தோராயமாக ஆண்டொன்றுக்கு 700 மில்லியன் கிலோகிராம் உற்பத்தி செய்யப்படுகிறது. மற்ற தொகுப்பு முறை தயாரிப்புகள் சோதித்துப் பார்க்கப்பட்டுள்ளன. ஆனால், நடைமுறைப்படுத்தப்படவில்லை. அவ்வாறான முறைகளில் 2-பியூட்டீனை வாக்கெர் ஆக்சிசனேற்றம் செய்வது மற்றும் ஐசோபியூட்டைல்பென்சீனை ஆக்சிசனேற்றம் செய்வது ஆகியவையும் அடங்கும். இம்முறைகள் அசிட்டோன் தயாரிப்பிற்காக பயன்படுத்தும் தொழில்முறை தயாரிப்புகளையொத்தவை.அசலான கியூமின் செயல்முறையில் பீனாலும், அசிட்டோனும் மட்டும் கிடக்கும் இதற்குப் பதிலாக இந்த முறையை பீனால், அசிட்டோன் மற்றும் பியூட்டனோன் கிடைப்பது போல் மாற்றியமைக்கலாம்.

பயன்பாடுகள்

ஒரு கரைப்பானாக 
பியூட்டனோன் ஒரு செயல்திறமிக்க பொதுவான காரைப்பானாகும்.மேலும், இயற்கை பிசின்கள், ரெசின்கள், செல்லுலோஸ் அசிட்டேட்டு மற்றும் நைட்ரோசெல்லுலோசு மேற்பூச்சுகள் ஆகிய செயல்முறைகளில் பயன்படுத்தப்படுகின்றன. இத்தகு காரணங்களுக்காக இது நெகிழிகள், பாரபின் மெழுகு, வார்னீஷ் , வண்ணப்பூச்சு நீக்கி, ஒட்டும் பொருள்கள் நீக்கி, தூய்மையாக்கிகள் போன்றவற்றின் தயாரிப்பிலும் பயன்படுகிறது. இது அசிட்டோனையொத்த கரைப்பான் பண்புகளைப் பெற்றுள்ளது. ஆனால், உயர் வெப்பநிலையில் கொதிப்பதோடு, குறிப்பிடத்தக்க அளவிற்கு குறைவான ஆவியாதல் வீதத்தைக் கொண்டுள்ளது. அசிட்டோனைப் போல் அல்லாமல், இது நீருடன் கொதிநிலை மாறாக் கலவையை உருவாக்குகிறது.

மேற்கோள்கள் 

கீட்டோன்கள்
கரிமச் சேர்மங்கள்